Talous- ja sosiaalikomitean lausunto aiheesta "Ehdotus neuvoston direktiiviksi sellaisten tietyntyyppisten siviilikäytössä olevien, ääntä hitaammin lentävien suihkukoneiden rekisteröinnistä ja käytöstä yhteisössä, joita on muutettu ja jotka on uudelleensertifioitu osoituksena siitä, että ne täyttävät kansainvälisen siviili-ilmailun yleissopimuksen (kolmas painos, heinäkuu 1993) liitteessä 16 olevan I niteen II osan 3 luvussa mainitut standardit"



Virallinen lehti nro C 284 , 14/09/1998 s. 0001



Talous- ja sosiaalikomitean lausunto aiheesta "Ehdotus neuvoston direktiiviksi sellaisten tietyntyyppisten siviilikäytössä olevien, ääntä hitaammin lentävien suihkukoneiden rekisteröinnistä ja käytöstä yhteisössä, joita on muutettu ja jotka on uudelleensertifioitu osoituksena siitä, että ne täyttävät kansainvälisen siviili-ilmailun yleissopimuksen (kolmas painos, heinäkuu 1993) liitteessä 16 olevan I niteen II osan 3 luvussa mainitut standardit" (98/C 284/01) Neuvosto päätti 27. maaliskuuta 1998 Euroopan yhteisön perustamissopimuksen 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut ympäristönsuojelu-, kansanterveys- ja kuluttajajaosto antoi lausuntonsa 1. kesäkuuta 1998. Esittelijä oli José Ignacio Gafo Fernández. Talous- ja sosiaalikomitea hyväksyi 1. 2. heinäkuuta 1998 pitämässään 356. täysistunnossa (heinäkuun 1. päivän kokouksessa) seuraavan lausunnon äänin 125 puolesta, 3 vastaan yhden pidättyessä äänestämästä. 1. Johdanto 1.1. Ääntä hitaampien, siviilikäytössä olevien lentokoneiden melupäästöjä koskevassa direktiivissä 92/14/ETY () säädetään, että sellaiset ääntä hitaammat lentokoneet, jotka ylittävät mainittuun direktiiviin sisällytettyjen tiukimpien kansainvälisten melustandardien asettamat raja-arvot (), on poistettava käytöstä vaiheittain vuosien 1995 ja 2002 välisenä aikana. 1.2. Mainitunlaisten lentokoneiden käytöstäpoistoa koskevan velvoitteen noudattaminen on ratkaistu osittain kehittämällä lukuisiin korkean melutason lentokonetyyppeihin melunvaimennussarjoja (hushkits), sillä niiden avulla voidaan täyttää direktiivissä 92/14/ETY säädetyt melustandardit. 1.3. Melupäästöt eivät ole kuitenkaan ainoa näiden yleensä hyvin vanhojen lentokoneiden aiheuttama ympäristöhaitta. Ne kuluttavat myös huomattavasti enemmän polttoainetta kuin nykyaikaisemmat lentokoneet, mistä johtuen niiden CO2- ja NOX-päästöt ovat suhteessa paljon suurempia. Uusien lentokoneiden käyttö lisäisi myös sekä matkustajien turvallisuutta että turvallisuutta yleensä, vaikka ympäristötekijöiden ja lentokoneiden turvallisuuden välillä ei välttämättä olekaan suoraa yhteyttä. 1.4. Komission ehdotuksessa halutaan yhdistää ympäristönsuojelu ja eurooppalaisten yhtiöiden oikeus pyrkiä lentokaluston järjestelmälliseen uusimiseen direktiivin 92/14/ETY mukaisesti. Tähän pyritään rajoittamalla melunvaimennussarjojen asentamista jo jossain jäsenvaltiossa rekisteröityihin lentokoneisiin ja kieltämällä sellaisten melunvaimennussarjalla varustettujen lentokoneiden rekisteröinti jäsenvaltioissa, joilla on liikennöity muualla maailmassa. 1.4.1. Ehdotetulla direktiivillä pyritään muun muassa välttämään Yhdysvalloista peräisin olevien, melunvaimennussarjalla varustettujen lentokoneiden mahdollinen massiivinen rekisteröinti Euroopan unioniin. Yhdysvalloissa noudatettavat, siellä liikennöivää lentokalustoa koskevat melustandardit tulevat aiheuttamaan näiden keski-iältään hyvin vanhojen lentokoneiden merkittävää ylijäämää, joka saattaisi päätyä Euroopan unionin rekisteriin. 2. Yleistä 2.1. Talous- ja sosiaalikomitea kannattaa direktiiviehdotuksen tavoitteita, joiden avulla pyritään kehittämään sekä ympäristönsuojelua että lentokuljetusten turvallisuutta ja turvataan samalla nykyiset Euroopan unionin lentoyhtiöiden lentokaluston uudistusohjelmat direktiivin 92/14/ETY mukaisesti. 2.2. Komitea korostaa, että lentokuljetusten kansainvälinen luonne huomioon ottaen ICAO:n () on voitava hyväksyä kansainvälisesti Euroopan unionin toimet, jotta vältettäisiin eurooppalaisten lentoyhtiöiden joutuminen epäedulliseen kilpailuasemaan. 2.3. Ehdotetulla direktiivillä ja direktiivillä 92/14/ETY pyritään kummallakin harmonisoimaan Euroopan unionissa alaa, joka on luonteeltaan tyypillisesti maailmanlaajuinen ja jossa valtioiden välisillä rajoilla ei ole merkitystä. Komitea haluaakin kiinnittää huomiota siihen, että näiden direktiivien avulla on pyrittävä estämään tietyillä lentokentillä sellaisten syrjivien ja huonosti perusteltavissa olevien toimintarajoitteiden käyttöönotto, jotka saattavat vaarantaa lentokuljetusalan yhtenäismarkkinat. 2.3.1. Komitea antoi hiljattain lausunnon lentoasemamaksuista () ja suhtautui myönteisesti komission ehdotukseen (), että kyseiset maksut määräytyisivät lentokoneiden melupäästöjen mukaan. Näin toimimalla suositaan alhaisempia melupäästöjä aiheuttavia lentokoneita, mikä edistää osaltaan ympäristönsuojelua. 2.4. Komitean saamien tietojen mukaan ehdotettu direktiivi haittaa varsinkin tavarankuljetusta harjoittavia lentoyhtiöitä, koska kuljetuksissa käytettävät lentokoneet ovat suhteellisen iäkkäitä ja ne käyttävät lentoasemia pääasiassa yöaikaan. Komitea kehottaa Euroopan komissiota tutkimaan, miten voidaan välttää lentoyhtiöiden mahdollinen mukavuuslippujen alla liikennöiminen, johon 3 artiklan 3 kohdan määräaikaisen poikkeuksen salliva sääntö antaa mahdollisuuden, sillä tämä johtaisi yhteisön alueella sijaitsevien yhtiöiden kannalta epäreiluun kilpailuun. 2.5. Komitea on yhtä mieltä komission kanssa direktiiviehdotuksen hätätilanteita koskevista tilapäisistä poikkeuksista. 2.5.1. Komitea vastustaa kuitenkin 4 artiklan 2 kohtaan sisältyvää poikkeusta, joka koskee yksinomaisesti yhteisön alueen ulkopuolella tai Ranskan merentakaisissa departementeissa siviilikäytössä olevia lentokoneita. 2.6. Lopuksi komitea korostaa, että Euroopan unionin tulee omaksua johtajan rooli ensinnäkin koko Euroopan tasolla ja myöhemmin ICAO:ssa, jotta standardeja alettaisiin soveltaa kansainvälisesti. Vain siten ympäristöä voidaan suojella tehokkaasti kaikkialla maailmassa ja parantaa lentokuljetusten turvallisuutta. 3. Erityistä 3.1. Komitea ehdottaa, että direktiiviehdotukseen lisätään seuraava uusi perustelukappale: "katsoo, että koska lentokuljetukset ovat luonteeltaan kansainvälisiä olisi pyrittävä siihen, että lentokoneiden melupäästöjä rajoittavat toimet hyväksytään kansainvälisten sopimusten puitteissa, ja mikäli toimet hyväksytään yhteisön sisällä, niihin pohjautuvia toimia tulisi mahdollisimman pikaisesti ottaa käyttöön myös kansainvälisellä tasolla". 3.2. Lisätään seuraava uusi perustelukappale: "katsoo, että melutason kohoamisen välttämiseksi lentoasemien lähellä lentokoneiden melunrajoitustoimien tulee perustua näillä alueilla nykyistä järjestelmällisempään aluesuunnitteluun ja toimia tulee täydentää yhteisön tutkimusta ja teknologista kehittämistä koskevan viidennen puiteohjelman asettamissa rajoissa tehtävillä erityisillä melun vähentämistä koskevilla tutkimuksilla". Bryssel 1. heinäkuuta 1998. Talous- ja sosiaalikomitean puheenjohtaja Tom JENKINS () EYVL L 76, 23.3.1992. () Kansainvälisen siviili-ilmailun yleissopimuksen liitteessä 16 olevan 3 luvun sisältämät standardit. () Kansainvälinen siviili-ilmailujärjestö. () EYVL C 73, 9.3.1998. () Ehdotus neuvoston direktiiviksi lentoasemamaksuista, EYVL C 257, 22.8.1997.